Comunicat de presă

14/15 noiembrie 2024

**Spectacolul „Cine l-a ucis pe tata?”, invitat la Bydgoszcz în cadrul Sezonului Cultural România-Polonia**

Spectacolul „Cine l-a ucis pe tata?”, în regia lui Andrei Măjeri, producție a Teatrului Metropolis din București, va fi jucat pe 15 noiembrie pe scena Teatrului Polonez din Bydgoszcz în cadrul Festivalului Avanpremierelor. Este al doilea spectacol românesc selectat la acest festival, după ce producția Teatrului Regina Maria din Oradea, „Fiul” (text Florian Zeller, regie Bobi Pricop), s-a bucurat de sală plină și apreciere din partea publicului polonez.

După reprezentația spectacolului bucureștean va avea loc o discuție cu regizorul Andrei Măjeri și Radu Nica, directorul Teatrului Metropolis, moderată de Raluca Rădulescu, jurnalistă, curatoare și critic de teatru. Intitulat „Teatrul românesc azi: între aspirații și realitate”, dialogul dintre cei trei va avea drept punct de plecare spectacolele prezentate cadrul Festivalului și va încerca să exploreze principalele direcții din teatrul românesc azi.

Spectacolul „Cine l-a ucis pe tata?” a fost distins anul acesta de UNITER cu Premiul pentru cea mai bună regie și Premiul special al juriului pentru colectivul de actori. Dramatizare de Mihaela Michailov după romanul *Cine l-a ucis pe tata?* de Édouard Louis, în traducerea lui Alexandru Matei, spectacolul îi distribuie pe actorii Adelin Tudorache, Alex Iezdimir, Andrei Ostrovschi, Hunor Varga, Iustin Danalache și Vlad Ionuț Popescu. Coregrafia a fost realizată de Andrea Gavriliu, scenografia e semnată de Adrian Balcău, iar sound designul de Adrian Piciorea. Spectacolul spune povestea relației tumultuoase tată-fiu, marcată de teme precum apartenența la comunitate, compasiunea și masculinitatea toxică. Versiunea poloneză a piesei a fost tradusă de Radosława Janowska-Lascar.

„Fiul”, piesa prezentată în data de 10 noiembrie, în a doua zi de festival, a fost pusă în scenă de Bobi Pricop, pe muzica lui Eduard Gabia și cu scenografia Oanei Micu, avându-i în distribuție pe Richard Balint, Corina Cernea, Alina Leonte, Robert Balint, Șerban Borda și Sorin Ionescu. „Fiul” este o dramă de familie care tratează într-un mod realist un subiect sensibil: depresia la adolescenți și suferința prin care trec toți cei care se confruntă cu o astfel de problemă.

**Festivalul Avanpremierelor de la Bydgoszcz** este o manifestare internațională produsă în fiecare toamnă, începând din 2002, de Teatrul Polonez din Bydgoszcz. Programul său include premiere mondiale sau poloneze. În marja Festivalului este organizat și Concursul de Dramaturgie al Orașului Bydgoszcz, „Aurora”, adresat dramaturgilor din țările Central și Est-Europene, Balcanilor, Caucazului și Asiei Centrale la care, în 2022, a câștigat Elise Wilk cu piesa „Dispariții”. În 2023, adaptarea acestei piese în producția Teatrului „Andrei Mureșanu” din Sf. Gheorghe a fost prezentată la Festivalul Avanpremierelor cu sprijinul Institutului Cultural Român prin programul de finanțare nerambursabilă Cantemir. Tema ediției din acest an a Festivalului este „Progres/Regres” și surprinde sentimentele de anxietate și neputință cu care ne confruntăm într-o lume într-o permanentă tensiune între progresul tehnologiei, al medicinei și inteligenței artificiale și conflictele de lângă noi, revirimentul mișcărilor de extrema dreaptă și crizele suprapuse.

Colaborarea cu Teatrul Polonez din Bydgoszcz face parte din seria de evenimente incluse în programul Sezonului Cultural România–Polonia 2024-2025. La rândul său, instituția poloneză a fost invitată la București cu spectacolul „Ultimele zile ale lui Nicolae și Elenei Ceaușescu” (r. Wojciech Faruga, text: Julia Holewińska), la Festivalul Național de Teatru 2024.

Primul spectacol de teatru invitat în Polonia în cadrul Sezonului Cultural România–Polonia 2024-2025 a fost „Hamlet”, în regia lui Declan Donnellan, produs de Teatrul Național „Marin Sorescu” din Craiova. Cele două reprezentații au fost aplaudate de publicul Festivalului Internațional Shakespeare din Gdańsk în 26 și 27 iulie 2024, în deschiderea Sezonului. În prezent, un spectacol de dans contemporan intitulat „Toaca”, a cărui coregrafie este semnată de Andrea Gavriliu, Mădălina Dan și Ștefan Lupu, se află în pregătire la Teatrul Polonez de Dans din Poznań și va avea premiera în datele de 12 și 13 decembrie.

*Sezonul Cultural România–Polonia 2024-2025 este organizat de Ministerul Culturii și Institutul Cultural Român, prin reprezentanța sa de la Varșovia, pentru partea română, respectiv de Ministerul Culturii și Patrimoniului Național și Institutul „Adam Mickiewicz”, în parteneriat cu Institutul Polonez din București, pentru partea polonă.*

**Contact:**

Serviciul Promovare și Comunicare

biroul.presa@icr.ro

031 71 00 622